(2)

Regulas IV pielikuma IV nodaļu groza šādi. a) Attiecīgās nodaļas 1. iedaļā 1. punktu aizstāj ar šādu punktu: “1. Materiālus, kas iegūti, pārstrādājot pirmās un otrās kategorijas materiālus, neizdzēšami marķē saskaņā ar VIII pielikuma V nodaļā noteiktajām prasībām attiecībā uz dažu atvasināto produktu marķēšanu. Tomēr šo marķējumu nepieprasa šādiem 2. iedaļā minētajiem materiāliem: a) biodīzeļdegvielai, kas ražota saskaņā ar D. punktu, b) hidrolizētiem materiāliem, kas minēti H. punktā, c) cūku un mājputnu kūtsmēslu maisījumiem ar dedzinātiem kaļķiem, kas ražoti saskaņā ar I. punktu, d) atjaunojamai degvielai, kas ražota no kausētiem taukiem un ko iegūst no otrās kategorijas materiāliem saskaņā ar J. punktu.” b) Attiecīgās nodaļas 2. iedaļā pievieno šādus punktus: “H. Hidrolīze un turpmāka likvidēšana 1. Attiecīgās dalībvalstis Hidrolīzes un turpmākas likvidēšanas procesu var izmantot Spānijā, Īrijā, Latvijā, Portugālē un Apvienotajā Karalistē. Pēc hidrolīzes kompetentajai iestādei, kas izsniedz atļauju, jānodrošina, ka materiālus savāc un likvidē tajā pašā iepriekšminētajā dalībvalstī. 2. Izejvielas Šim procesam var izmantot tikai šādus materiālus: a) otrās kategorijas materiālus, kas minēti Regulas (EK) Nr. 1069/2009 9. panta f) punkta i), ii) un iii) daļā un kas ir cūku izcelsmes, b) trešās kategorijas materiālus, kas minēti šīs regulas 10. panta h) punktā un kas ir cūku izcelsmes. Tomēr nevar izmantot to dzīvnieku ķermeņus vai ķermeņu daļas, kas miruši epizootiskas slimības uzliesmojuma gadījumā, vai, nogalināti, lai izskaustu epizootisku slimību. 3. Metodika Hidrolīze un turpmāka likvidēšana ir pagaidu uzglabāšana uz vietas. To veic atbilstīgi šādiem standartiem. a) Pēc savākšanas saimniecībā, kurai kompetentā iestāde ir atļāvusi izmantot pārstrādes metodi, pamatojoties uz novērtējumu par saimniecības dzīvnieku blīvumu, iespējamo mirstības koeficientu un iespējamajiem riskiem, kas var rasties cilvēku un dzīvnieku veselībai, dzīvnieku izcelsmes blakusprodukti jāievieto konteinerā, kas ir būvēts saskaņā ar b) punktu (“konteiners”) un kas ir novietots speciālā vietā saskaņā ar c) un d) punktu (“speciālā vieta”). b) Konteineram jābūt i) ierīcei tā aizvēršanai; ii) ūdensnecaurlaidīgam, drošam pret sūcēm un hermētiski noslēgtam; iii) pārklātam tā, lai novērstu koroziju; iv) aprīkotam ar ierīci emisiju kontrolei saskaņā ar e) punktu. c) Konteiners jānovieto speciālā vietā, kas ir fiziski atdalīta no saimniecības. Šai vietai jābūt speciāliem piekļuves ceļiem materiālu piegādei un savākšanas transportlīdzekļiem. d) Konteiners un vieta jābūvē un jāveido saskaņā ar Savienības tiesību aktiem par vides aizsardzību, lai novērstu smaku un riskus augsnei un gruntsūdenim. e) Konteineram jābūt savienotam ar cauruli gāzu emisijām, kas aprīkota ar atbilstošiem filtriem, lai novērstu cilvēkiem vai dzīvniekiem lipīgu slimību pārnešanu. f) Veicot hidrolīzes procesu, konteineram jābūt slēgtam vismaz trīs mēnešus tādā veidā, lai novērstu tā neatļautu atvēršanu. g) Uzņēmējam jāievieš procedūras, lai novērstu cilvēkiem vai dzīvniekiem lipīgu slimību pārnešanu, pārvietojoties personālam. h) Uzņēmējam: i) jāveic aizsargpasākumi attiecībā uz putniem, grauzējiem, kukaiņiem vai citiem parazītiem; ii) jāievieš dokumentēta kaitēkļu apkarošanas programma. i) Uzņēmējam jāglabā uzskaite par: i) materiāla ievietošanu konteinerā; ii) visām hidrolizētā materiāla savākšanas reizēm no konteinera. j) Uzņēmējam regulāri jāiztukšo konteiners, veicot pārbaudi: i) attiecībā uz koroziju; ii) lai noteiktu un novērstu šķidro materiālu iespējamo iesūkšanos augsnē. k) Pēc hidrolīzes materiālus savāc, izmanto un likvidē saskaņā ar Regulas (EK) Nr. 1069/2009 13. panta a), b) un c) apakšpunktu vai 13. panta e) apakšpunkta i) daļu. l) Process jāveic periodisku procesu sistēmā. m) Hidrolizētā materiāla jebkāda citāda izmantošana vai darbības ar to, ieskaitot izmantošanu augsnē, ir aizliegta. I. Cūku un mājputnu kūtsmēslu apstrāde ar kaļķiem 1. Izejvielas Šim procesam var izmantot cūku un mājputnu kūtsmēslus, kā minēts Regulas (EK) Nr. 1069/2009 9. panta a) apakšpunktā. 2. Pārstrādes metode a) Kūtsmēslu sausnas saturs jānosaka, izmantojot CEN EN 12880:2000 (1)“Nogulšņu raksturojums. Sausā atlikuma un ūdens satura noteikšana”. Šim procesam sausnas saturam jābūt no 15 līdz 70 %. b) Pievienojamo kaļķu daudzums jānosaka tā, lai panāktu vienu no laika un temperatūras kombinācijām, kas paredzētas f) punktā. c) Pārstrādājamo dzīvnieku blakusproduktu daļiņu izmērs nedrīkst būt lielāks par 12 mm. Vajadzības gadījumā kūtsmēslu daļiņu izmērs jāsamazina tā, lai panāktu maksimālo daļiņu izmēru. d) Kūtsmēsli jāmaisa ar ļoti augstas vai vidēji ātras iedarbības dedzinātajiem kaļķiem (CaO) (līdz sešām minūtēm), lai saskaņā ar CEN EN 459-2:2002 metodes (2) reaģētspējas testa 5.10 kritērijiem panāktu temperatūras paaugstināšanos par 40 °C. Maisīšanu veic divos maisītājos, kas darbojas secīgi, ar divām lāpstiņām katrā maisītājā. Abiem maisītājiem: i) lāpstiņas diametram jābūt 0,55 m un garumam jābūt 3,5 m; ii) jādarbojas ar 30 kW jaudu un rotācijas ātrumam jābūt 156 apgr./min.; iii) pārstrādes jaudai jābūt 10 t/h. Vidējam maisīšanas ilgumam jābūt aptuveni divām minūtēm. e) Maisīšanas process ilgst vismaz sešas stundas, tajā iegūstot vismaz divas t maisījuma. f) Maisīšanas procesā iegūtajā maisījumā jāizraugās mērījuma punkti un jāveic nepārtraukti mērījumi, lai parādītu, ka maisījums sasniedz vismaz pH 12 vienā no turpmāk minētajiem laika brīžiem pie atbilstošas temperatūras: i) 60 °C uz 60 minūtēm vai ii) 70 °C uz 30 minūtēm; g) Process jāveic periodisko procesu sistēmā. h) Jāievieš pastāvīga rakstiska procedūra, kas balstīta uz HACCP (riska analīze un kritisko punktu kontrole) principiem. i) Uzņēmēji, izmantojot validāciju saskaņā ar vienu no turpmāk minētajiem kritērijiem, var pierādīt kompetentajai iestādei, ka process, izmantojot maisīšanas ierīci, kas atšķiras no d) punktā minētās maisīšanas ierīces, vai izmantojot dolomītkaļķi (CaOMgO) dedzināto kaļķu vietā, ir vismaz tikpat efektīvs kā a) līdz h) punktā izklāstītais process. Validācijā: — jāpierāda, ka, izmantojot maisīšanas ierīci, kas atšķiras no d) punktā minētās ierīces vai izmantojot dolomītkaļķi, var saražot kūtsmēslu maisījumu, kas sasniedz f) punktā minētās pH, laika un temperatūras vērtības; — tā jābalsta uz laika un temperatūras mērījumiem maisījuma zemākajā, vidējā un virsējā slānī, izraugoties reprezentatīvu mērījumu punktu skaitu (vismaz četri mērījumu punkti zemākajā slānī, maksimāli 10 cm virs pamata un maksimāli 10 cm zem augstākā punkta, viens mērījuma punkts maisījuma vidū starp maisījuma pamatu un augstāko punktu un četri mērījuma punkti maisījuma augstākajā punktā, maksimāli 10 cm zem virsmas un maksimāli 10 cm zem maisījuma augstākā punkta); — tā jāveic divos periodos (30 dienas katrs), no kuriem viens ir aukstā gadalaikā atbilstoši ģeogrāfiskai vietai, kur izmantos maisīšanas ierīci. J. Daudzpakāpju katalītiskais process atjaunojamās degvielas ražošanai. 1. Izejvielas a) Šim procesam var izmantot šādus materiālus: i) kausētos taukus, kas iegūti no otrās kategorijas materiāla un pārstrādāti, izmantojot 1. metodi (sterilizācija spiediena ietekmē); ii) zivju eļļu vai kausētos taukus, kas iegūti no trešās kategorijas materiāla un pārstrādāti, izmantojot: — 1. līdz 5. un 7. pārstrādes metodi; vai — 1. līdz 7. pārstrādes metodi materiālam, kas iegūts no zivju eļļas; iii) zivju eļļu vai kausētos taukus, kas attiecīgi ražoti saskaņā ar Regulas (EK) Nr. 853/2004 III pielikuma VIII vai XII sadaļu. b) Šim procesam ir aizliegts izmantot kausētos taukus, kas iegūti no pirmās kategorijas materiāla. 2. Pārstrādes metode a) Kausētos taukus pakļauj pirmapstrādei, kas ietver: i) centrifugēto materiālu balināšanu, izlaižot tos caur māla filtru. ii) atlikušo nešķīstošo piemaisījumu atdalīšanu, veicot filtrēšanu. b) Iepriekš apstrādātie materiāli jāpakļauj daudzpakāpju katalītiskam procesam, kas ietver hidrodezoksigenāciju, kam seko izomerizācija. Materiāli vismaz 20 min. jāpakļauj 20 bāru spiedienam pie 250 °C temperatūras. c) Attiecīgās nodaļas 3. iedaļas 2. punktu groza šādi. i) minētā punkta b) apakšpunkta iii) daļu aizstāj ar šādu ievilkumu: “— kas iegūts no trešās kategorijas materiāliem, kas nav Regulas (EK) Nr. 1069/2009 10. panta p) punktā minētie materiāli, izmanto barošanai;” ii) Pievieno šādus punktus “c) daudzpakāpju katalītisko procesu atjaunojamās degvielas ražošanai var: i) gazolīna un citas degvielas gadījumā izmantot kā kurināmo bez ierobežojumiem saskaņā ar šo regulu (beigu punkts), ii) gadījumā saistībā ar mālu no balināšanas un nogulsnēm no pirmapstrādes procesa, kas izklāstīts 2. iedaļas J. punkta 2. apakšpunkta a) daļā: — likvidēt, sadedzinot vai līdzsadedzinot, — transformēt biogāzē, — kompostēt vai izmantot atvasināto produktu ražošanā, kas minēti Regulas (EK) Nr. 1069/2009 36. panta a) punkta i) apakšpunktā; d) ar kaļķiem apstrādātu cūku un mājputnu kūtsmēslu maisījumu var izmantot augsnē kā pārstrādātos kūtsmēslus.”